[Foto’s] Verwoerd 50 jaar laterDie Huisgenoot van 14 Oktober 1966 se voorblad met die bylaag van dr. Verwoerd se staatsbegrafnis. Foto: Die Huisgenoot. Die Huisgenoot van 14 Oktober 1966 het dit beskryf as “Suid-Afrika se lanfer-lente” en het met ŉ tienblad-bylaag die staatsbegrafnis van die Suid-Afrikaanse eerste minister, dr. Hendrik Frensch Verwoerd, in foto’s en woorde vasgevang. Verwoerd is 50 jaar gelede op 6 September om presies 14:14 deur Dimitri Tsafendas in sy parlementêre bank in die Volksraadsaal in Kaapstad doodgesteek. Hy is vier keer in die borskas gesteek voordat raadslede Tsafendas, ŉ parlementêre bode, vasgetrek het. Tsafendas is nie ter dood veroordeel nie vanweë sy ernstige geestesongesteldheid, maar regter Andries Beyers het hom onbepaald opgesluit. Dit was nie die eerste aanslag op Verwoerd se lewe nie. Verwoerd is twee keer geskiet op 9 April 1960 deur David Pratt, ŉ ryk Engelse sakeman en boer, tydens die jubileumjaarviering van die Uniewording van Suid-Afrika in Johannesburg. Pratt het met ŉ .22-pistool Verwoerd in die wang en oor geskiet, maar Verwoerd het die aanslag oorleef en twee maande later weer met sy verpligtinge voortgegaan. Verwoerd se staatsbegrafnis, wat op 10 September 1966 in Pretoria gehou is, is deur meer as ŉ halfmiljoen mense bygewoon. Hy is in die Heldeakker-begraafplaas in Pretoria begrawe. Volgens Wikipedia het die bloedbevlekte mat ná Verwoerd se moord tot in 2004 in die Parlementsgebou gebly voordat dit verwyder is. Orania in die Noord-Kaap huisves tans ŉ Verwoerd-uitstalling van memorabilia wat tydens sy leeftyd versamel is. Dit is te siene in die huis waar sy weduwee, Betsie, gewoon het tot haar dood in 2000 in die ouderdom van 98 jaar.